CELEX: 62020TN0677
Language: mt
Date: 2020-11-13 00:00:00
Title: Kawża T-677/20: Rikors ippreżentat fit-13 ta’ Novembru 2020 – Ryanair u Laudamotion vs Il-Kummissjoni

11.1.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 9/31
            
         
      Rikors ippreżentat fit-13 ta’ Novembru 2020 – Ryanair u Laudamotion vs Il-Kummissjoni
      (Kawża T-677/20)
      (2021/C 9/45)
      Lingwa tal-kawża: l-Ingliż
      
         Partijiet
      
      
         Rikorrenti: Ryanair DAC (Swords, l-Irlanda) u Laudamotion GmbH (Schwechat, l-Awstrija) (rappreżentanti: E. Vahida, F. Laprévote, V. Blanc, S. Rating u I. Metaxas-Maranghidis, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Kummissjoni (UE) tas-6 ta’ Lulju 2020 dwar għajnuna mill-Istat SA.57539 (2020/N) – l-Awstrija – COVID-19 – Għajnuna lil Austrian Airlines (1); u
               
            
                  —
               
               
                  tikkundanna lill-Kummissjoni Ewropea għall-ispejjeż.
               
            Ir-rikorrenti talbu wkoll li l-azzjoni tagħhom tiġi ttrattata taħt il-proċedura mħaffa skont l-Artikolu 23a tal-Istatut tal-Qorti tal-Ġustizzja.
      
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw ħames motivi.
      
                  1.
               
               
                  L-ewwel motiv ibbażat fuq nuqqas ta’ reviżjoni, min-naħa tal-Kummissjoni, ta’ għajnuna possibbli lil jew minn Lufthansa.
               
            
                  2.
               
               
                  It-tieni motiv ibbażat fuq ksur, min-naħa tal-Kummissjoni, ta’ dispożizzjonijiet speċifiċi tat-TFUE u tal-prinċipji ġenerali tad-dritt tal-Unjoni dwar il-projbizzjoni minn diskriminazzjoni, il-libertà li jiġu pprovduti servizzi u l-libertà ta’ stabbiliment li huma l-bażi tal-liberalizzazzjoni tas-suq tat-trasport bl-ajru fl-Unjoni. Il-liberalizzazzjoni tat-trasport bl-ajru ppermettiet it-tkattir ta’ linji tal-ajru low cost li huma verament pan-Ewropej. Billi awtorizzat lill-Awstrija tirriżerva l-għajnuna lil Austrian Airlines, il-Kummissjoni Ewropea injorat il-ħsara kkawżata lil tali linji tal-ajru pan-Ewropej bir-restrizzjonijiet tal-ivvjaġġar dovuti għall-kriżi tal-COVID-19.
               
            
                  3.
               
               
                  It-tielet motiv ibbażat fuq applikazzjoni żbaljata, min-naħa tal-Kummissjoni, tal-Artikolu 107(2)(b) TFUE, u fuq żbalji manifesti ta’ evalwazzjoni min-naħa tagħha tar-reviżjoni tagħha tal-proporzjonalità tal-għajnuna mal-ħsara kkawżata mir-restrizzjonijiet tal-ivvjaġġar dovuti għall-kriżi tal-COVID-19, b’mod partikolari peress li l-ħsara kollha kkawżata mill-kriżi tal-COVID-19 lil AUA kienet direttament dovuta għal restrizzjonijiet tal-ivvjaġġar u peress li ma vverifikatx jekk Austrian Airlines kinitx immitigat l-ispejjeż kollha li setgħu jiġu evitati.
               
            
                  4.
               
               
                  Ir-raba’ motiv ibbażat fuq nuqqas ta’ bidu ta’ proċedura ta’ investigazzjoni formali, min-naħa tal-Kummissjoni, minkejja li kien hemm diffikultajiet serji u billi din kisret id-drittijiet proċedurali tar-rikorrenti.
               
            
                  5.
               
               
                  Il-ħames motiv ibbażat fuq ksur tal-obbligu ta’ motivazzjoni min-naħa tal-Kummissjoni.
               
            
         (1)  Deċiżjoni tal-Kummissjoni (UE) tas-6 ta’ Lulju 2020 dwar għajnuna mill-Istat SA.57539 (2020/N) – l-Awstrija – COVID 19 – Għajnuna lil Austrian Airlines (ĠU 2020 C 346, p. 2).